《练裙带中诗 其二》
宋代·韩希孟

宋未有天下，坚正臣礼秉。开国百战功，每阵惟雄整。

及侍周幼主，臣心常烱烱。帝曰卿北伐，山戎今有警。

死狗莫击尾，此行当系颈。即日辞陛下，尽敌心欲逞。

陈桥忽兵变，不得守箕颍。禅让法尧舜，民物普安静。

有国三百年，仁义道驰骋。未改祖宗法，天胡肆大眚。

细思天地理，中有幸不幸。天果丧中原，大似裂冠衽。

君诚不独活，臣实无魏丙。失人焉得人，垂戒尝耿耿。

江南无谢安，塞北有王猛。所以戎马来，飞渡巴陵境。

大江限南北，今此一舴艋。本期固封疆，谁谓如画饼。

烈火燎昆冈，不辨金玉矿。妾本良家子，性僻守孤梗。

嫁与尚书儿，衔署紫兰省。直以才德合，不弃宿瘤瘿。

初结合欢带，誓比日月炳。鸳鸯会双飞，比目愿长并。

岂期金石坚，化作桑榆景。旄头势正然，蚩尤气先屏。

不意风马牛，复及此燕郢。一方遭劫虏，六族死俄顷。

退鹢落迅风，孤鸾吊空影。簪坚折白玉，瓶沉断青绠。

一死空冥府，忧心长炳炳。意坚志不移，改邑不改井。

我本瑚琏器，安肯作溺皿。志节匪转石，气噎如吞鲠。

不作爝火燃，愿为死灰冷。贪生念曲蛾，乞怜羞虎阱。

借此清江水，葬我全首领。皇天如有知，定作血面请。

愿魂化精卫，填海使成岭。

作者简介：（1242—1259）宋岳州巴陵人，名未详，以字行。或曰韩琦后裔。少明慧，知读书，能诗。嫁襄阳贾家。理宗开庆元年，元兵至岳阳，为卒所掠，赴水而死。